વાડીના ઝાંપામાં સરકારી પટાવાળા જેવાં કપડાં પહેરેલા માણસને દાખલ થતો જોઈ ગોકળભાને પેટમાં ફાળ પડી. ગામડાની વાડી હોય ત્યારે તો સમજાય કે સાહેબે પટાવાળાને શાકપાંદડું લેવા મોકલ્યો હોય, પરંતુ શહેરમાં એવી કનડગત ઘણી ઓછી હતી. તેમાંય સ્વરાજ્ય આવ્યા પછી તો અમલદારો ભીખ માગવાની પદ્ધતિએ સાવ બંધ થઈ ગયા જેવું હતું. હા, જો કે મોકો હોય તો ખિસ્સા કપાતાં હતાં એ ખરું! એટલે ગોકળભાને થયું કે કંઈક સરકારી લફરું આવ્યું કે શું?